钦定古今图书集成/明伦汇编/官常典/第164卷 > 江
## 钦定古今图书集成/明伦汇编/官常典/第164卷 > 江

惠王十九年“秋九月，齐侯、宋公、江人、黄人盟于贯。”
按《春秋》僖公二年。按《左传》，二年秋“盟于贯，服江、黄
也。”

〈注〉贯宋地。梁国蒙县西北有贯城。“贯”与“贯”字相似。江国在汝南安阳县。

按《史记·五帝本纪》：“黄帝娶于西陵氏之女，是为嫘祖，
为黄帝正妃，生二子，其后皆有天下。其一曰元嚣，是
为青阳，青阳降居江水。”

〈注〉正义曰：《括地志》云：“安阳故城在豫州新恩县西南八十里。”应劭云：“‘古江国也’。《地理志》亦云安阳，古江国也。”

按《路史》：“江，嬴国也，灭于楚。”

《惠王二十年》“秋，齐侯、宋公、江人、黄人会于阳谷”
按《春秋僖公三年》。按《左传》，三年秋“会于阳谷，谋伐
楚也。”

惠王二十一年秋，鲁公及江人、黄人伐陈。

按《春秋》僖公四年。按《左传》：四年春，齐侯以诸侯之
师伐楚，屈完及诸侯盟。陈。辕涛涂谓郑申侯曰：“师出
于陈郑之间，国必甚病。若出于东方，观兵于东夷，循
海而归，其可也。”申侯曰：“善。”涛涂以告，齐侯许之。申侯
见曰：“师老矣，若出于东方而遇敌，惧不可用也。若出
于陈郑之间，共其资粮屝屦，其可也。”齐侯说，与之虎
牢，执辕涛涂。秋，伐陈，讨不忠也。

襄王二十八年“秋楚人围江。冬晋阳处父帅师伐楚
以救江。”

按《春秋》文公三年。按《左传》，三年“秋，楚师围江。晋先
仆伐楚以救江。冬，晋以江故，告于周王。叔桓公。晋阳
处父伐楚以救江，门于方城，遇息公子朱而还。”
襄王二十九年秋，楚人灭江。

按《春秋》文公四年。按《左传》，四年秋，“楚人灭江，秦伯
为之降服，出次不举过数。大夫谏，公曰：‘同盟灭，虽不
能救，敢不矜乎？吾自惧也’。君子曰：‘《诗》云：‘惟彼二国，其
政不获；惟此四国，爰究爰度’。其秦穆之谓矣’。”